Нэрылъагъукъым икIи IэубыдыпIэншэщ
2020 гъэм ирихьэлIэу Урысейм иIэнущ зыми пимыкIуэтыну Iэщэхэр
Зы секундым километрипщIхэр зэпызычыфыну Iэмэпсымэхэм удын ирадзыфынущ дунейм и сыт хуэдэ щIыпIэми. «Тактическое ракетное вооружение» концерным и унафэщI Обносов Борис и псалъэхэм ятепщIыхьмэ, ди къэралыр гъунэгъу хуэхъуащ зы сыхьэтым километр 6150-м къыщыщIэдзауэ километр 12300-м нэс зыкIу ракетэхэр ищIыфыным.
Иджырей зэманым нэхъ къалэн нэхъыщхьэхэм ящыщщ макъым нэхърэ хуэди 8-10-кIэ нэхъ псынщIэу лъатэ ракетэхэр щIыным хуэкIуэныр. Ар удын зэрырадз IэмалыфI дыдэщ. Апхуэдэ ракетэхэр къахуэлъагъуркъым иджырей радар Iэмэпсымэхэм. Ахэр зыубыдыфыну Iэщэхэр щыIэкъым икIи зэгуэр щыIэнуи къыщIэкIынукъым.
НапIэзыпIэм уащхъуэдэмыщхъуэу…
США-м мы Iуэхум щыхухаха программэ щхьэхуэр ягъэзащIэмэ, американхэм зы сыхьэтым къриубыдэу удын ирадзыфынущ дунейм и дэтхэнэ щIыпIэми. Абы хыхьэ проект куэдыкIейр хуэгъэзащ щIыми, уэгуми, псыми къыщагъэсэбэп ракетэхэр щIыным.
«КъыдэбгъэрыкIуэ ракетэхэр къэтлъагъун икIи абыхэм ди Iэщэхэр япэдгъэувын папщIэ дэ дакъикъипщI зыбжанэ диIэщ, — жеIэ УФ-м ЗыхъумэжыныгъэмкIэ и министерствэм и 4-нэ ЦНИИ-м и унафэщIу 2001 гъэр къэсыху лэжьа Дворкин Анатолий — «Трайдент» американ тенджыз стратегие ракетэр ди деж дакъикъэ 15-20-кIэ, «Минитмен -3»-р — дакъикъэ 25-30-кIэ къэсынущ. А зэманыр дрикъунущ дапэувын папщIэ».
Ауэ макъым нэхърэ куэдкIэ нэхъ псынщIэ ракетэхэм дэ апхуэдиз зэман къыдатыркъым. Апхуэдэу щыщыткIэ, ядернэ зауэм псынщIэу щытекIуэну зыгуэрхэм гугъэ ящIынущ. Америкэм а мурадым хуабжьу щыдехьэх. США-м и Х-37 ягъэлъатэ Iэмэпсымэр зыбжанэрэ ягъэунэхуакIэщ.
НэкъыфIэщIхэмрэ Iуэхум и щытыкIэмрэ
АрщхьэкIэ американхэр мы Iуэхум ехъулIэркъым езыхэм зэрагъэвум хуэдэу. США-р иджыри пэжыжьэщ макъым нэхърэ хуэдэ зыбжанэкIэ нэхъыбэ ракетэхэр щIыным.
2014 гъэм американхэм Аляскэм щыIэ Кодьяк полигоным щаутIыпщащ Х-43А ракетэр. Хуагъэфащэрт абы зы сыхьэтым километр мини 6,5-рэ хъу псынщIагъ къищтэну, хы хуэмым хэт Кваджалейн мывэ къырым щагъэува нэщанэр икъутэну. Iэмэ- псымэр секунди 7 фIэкIа нэхъ дэмыкIыу уэгум хисхьащ, дауи, мывэ къырым нэмысу.
Урысейм мы IэнатIэм щилэжьхэм теухуауэ жаIэр мащIэ дыдэщ, ари щIэуфауэ. Псалъэм и хьэтыркIэ, нэгъабэ къухьэпIэ СМИ-хэм къытрадзащ макъым нэхърэ куэдкIэ нэхъ псынщIэ Ю-71 Iэмэпсымэр ехъулIэныгъэкIэ зэрагъэунэхуар. ИужькIэ газетхэм ятхащ Урысейм 2020 — 2025 гъэхэм апхуэдэ Iэмэпсымэхэу 24-рэ Домбаровский къуажэм и гъунэгъуу щигъэувыну и мураду.
Ар пэжу къыщIэкIынущ: Оренбург областым хыхьэ а къуажэм и гъунэгъуу щыIэщ стратегие мыхьэнэ зиIэ ракетэдзэхэм я дивизэу зи Iэщэхэм Р-36 М2 ракетэ комплекс нэхъ лъэщ дыдэр («Воевода») зыхэтыр. Абы зэрихъуэкIын хуейщ «Сармат» ракетэр.
Литовкин Дмитрий. «Комсомольская правда»
